CELEX: 32011R1160
Language: lt
Date: 2011-11-14 00:00:00
Title: 2011 m. lapkričio 14 d. Komisijos reglamentas (ES) Nr. 1160/2011 dėl leidimo ir atsisakymo suteikti leidimą vartoti tam tikrus teiginius apie maisto produktų sveikumą ir apie rizikos susirgti mažinimą Tekstas svarbus EEE

15.11.2011   
            
            
               LT
            
            
               Europos Sąjungos oficialusis leidinys
            
            
               L 296/26
            
         KOMISIJOS REGLAMENTAS (ES) Nr. 1160/2011
   2011 m. lapkričio 14 d.
   dėl leidimo ir atsisakymo suteikti leidimą vartoti tam tikrus teiginius apie maisto produktų sveikumą ir apie rizikos susirgti mažinimą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 17 straipsnio 3 dalį,
   kadangi:
   
               (1)
            
            
               pagal Reglamentą (EB) Nr. 1924/2006 teiginiai apie maisto produktų sveikumą draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
            
         
               (2)
            
            
               Reglamente (EB) Nr. 1924/2006 taip pat nustatyta, kad paraiškas leisti vartoti teiginius apie maisto produktų sveikumą maisto tvarkymo subjektai gali teikti nacionalinei valstybės narės kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EMST) (toliau – Tarnyba);
            
         
               (3)
            
            
               gavusi paraišką Tarnyba nedelsdama informuoja kitas valstybes nares bei Komisiją ir pateikia nuomonę dėl atitinkamo teiginio apie sveikumą;
            
         
               (4)
            
            
               Komisija, atsižvelgdama į Tarnybos nuomonę, sprendžia dėl leidimo vartoti teiginius apie sveikumą suteikimo;
            
         
               (5)
            
            
               gavus „CreaNutrition AG“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, paprašyta, kad Tarnyba pateiktų nuomonę dėl teiginio apie sveikumą, susijusio su avižų beta gliukano poveikiu mažinant cholesterolio kiekį kraujyje (Klausimas Nr. EFSA–Q–2008–681) (2). Pareiškėjo pasiūlytas teiginys suformuluotas taip: „Įtraukus avižų beta gliukaną į subalansuotą mitybą galima veiksmingai sumažinti MTL (mažo tankio lipoproteinų) ir viso cholesterolio kiekį kraujyje“;
            
         
               (6)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2010 m. gruodžio 8 d., padarė išvadą, kad yra nustatytas priežastinis ryšys tarp avižų beta gliukano vartojimo ir mažesnio MTL cholesterolio kiekio kraujyje. Taigi šią išvadą atitinkantis teiginys apie sveikumą turėtų būti laikomas atitinkančiu Reglamento (EB) Nr. 1924/2006 reikalavimus, todėl reikėtų jį įtraukti į Sąjungos leidžiamų vartoti teiginių sąrašą;
            
         
               (7)
            
            
               Reglamento (EB) Nr. 1924/2006 16 straipsnio 4 dalyje numatyta, kad palankioje nuomonėje dėl leidimo vartoti teiginį apie sveikumą turėtų būti tam tikra informacija. Atitinkamai ši informacija turėtų būti nurodyta šio reglamento I priede dėl leidžiamo vartoti teiginio, įskaitant galimą teiginio formuluotės pakeitimą, konkrečias teiginio vartojimo sąlygas ir, jei taikoma, maisto produkto vartojimo sąlygas ar apribojimus ir (arba) papildomus teiginius ar įspėjimus, laikantis Reglamente (EB) Nr. 1924/2006 nustatytų taisyklių ir atsižvelgiant į Tarnybos nuomones;
            
         
               (8)
            
            
               vienas iš Reglamento (EB) Nr. 1924/2006 tikslų yra užtikrinti, jog teiginiai apie sveikumą būtų teisingi, aiškūs ir patikimi bei naudingi vartotojui, ir kad to siekiant būtų atsižvelgiama į teiginio formuluotę ir pateikimą. Todėl tais atvejais, kai teiginių tekstas turi tą pačią prasmę vartotojams, palyginti su jau leidžiamu vartoti teiginiu apie sveikumą, nes nurodomas tas pats ryšys tarp maisto produkto kategorijos, maisto produkto ar vienos iš jo sudedamųjų dalių ir sveikatos, jie turėtų būti vartojami laikantis tų pačių vartojimo sąlygų, kaip nurodyta šio reglamento priede;
            
         
               (9)
            
            
               gavus „HarlandHall L.t.d.“ paraišką (Sojų baltymų asociacijos, Europos daržovių baltymų federacijos ir Europos natūralių sojos produktų gamintojų asociacijos vardu), pateiktą pagal Reglamento (EB) Nr. 1924/2006 14 straipsnio 1 dalies a punktą, paprašyta, kad Tarnyba pateiktų nuomonę dėl teiginio apie sveikumą, susijusio su sojų baltymų poveikiu mažinant cholesterolio kiekį kraujyje (Klausimas Nr. EFSA–Q-2009–00672) (3). Pareiškėjų pasiūlytas teiginys suformuluotas taip: „Sojų baltymų poveikis mažinti cholesterolio kiekį kraujyje yra įrodytas; dėl mažesnio cholesterolio kiekio kraujyje gali sumažėti rizika susirgti (koronarine) širdies liga“;
            
         
               (10)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2010 m. liepos 30 d., padarė išvadą, kad priežastinio sojų baltymų vartojimo ir deklaruojamo poveikio ryšio nėra. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (11)
            
            
               gavus „Danone France“ paraišką, pateiktą pagal Reglamento (EB) Nr. 1924/2006 14 straipsnio 1 dalies a punktą, Tarnybos paprašyta pateikti nuomonę dėl teiginio apie sveikumą, susijusio su rauginto pieno produkte Actimel® esančių Lactobacillus casei DN-114 001 ir jogurto simbiozės poveikiu, dėl kurio mažėja Clostridium difficile toksinų kiekis žarnyne (Klausimas Nr. EFSA–Q-2009–00776) (4). Pareiškėjo pasiūlytas teiginys suformuluotas taip: „Raugintame pieno produkte esantys probiotikai Lactobacillus casei DN-114 001 ir jogurto simbiozė mažina Clostridium difficile toksinų kiekį (neatsparių vyresnio amžiaus žmonių) žarnyne. Clostridium difficile toksinų buvimas siejamas su ūmia diarėja“;
            
         
               (12)
            
            
               remdamasi pateiktais duomenimis Tarnyba nuomonėje, kurią Komisija ir valstybės narės gavo 2010 m. gruodžio 8 d., padarė išvadą, kad pateikta nepakankamai įrodymų, kad būtų galima teigti, jog yra priežastinis ryšys tarp Actimel® vartojimo ir mažesnės C. difficile sukeltos diarėjos rizikos mažinant C. difficile toksinų kiekį žarnyne. Kadangi teiginys neatitinka Reglamente (EB) Nr. 1924/2006 nustatytų reikalavimų, jo nereikėtų leisti vartoti;
            
         
               (13)
            
            
               nustatant šiame reglamente numatytas priemones apsvarstytos pagal Reglamento (EB) Nr. 1924/2006 16 straipsnio 6 dalį Komisijos gautos pareiškėjų ir visuomenės atstovų pastabos;
            
         
               (14)
            
            
               šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
            
         PRIĖMĖ ŠĮ REGLAMENTĄ:
   1 straipsnis
   1.   Šio reglamento I priede pateiktas teiginys apie Europos Sąjungos rinkai tiekiamų maisto produktų sveikumą gali būti vartojamas laikantis tame priede nustatytų sąlygų.
   2.   1 dalyje nurodytas teiginys apie sveikumą įtraukiamas į Reglamento (EB) Nr. 1924/2006 14 straipsnio 1 dalyje nurodytą Sąjungos leidžiamų vartoti teiginių sąrašą.
   2 straipsnis
   Šio reglamento II priede išvardyti teiginiai apie sveikumą neįtraukiami į Sąjungos leidžiamų vartoti teiginių sąrašą, nustatytą pagal Reglamento (EB) Nr. 1924/2006 14 straipsnio 1 dalį.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. lapkričio 14 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 404, 2006 12 30, p. 9.
   
      (2)  EMST leidinys (2010 m.), 8(12):1885.
   
      (3)  EMST leidinys (2010 m.); 8(7):1688.
   
      (4)  EMST leidinys (2010 m.); 8(12):1903.
   
      I PRIEDAS
      
         LEIDŽIAMAS VARTOTI TEIGINYS APIE SVEIKUMĄ
      
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Pareiškėjo adresas
               
               
                  Maistinė ar kita medžiaga, maisto produktas ar maisto produkto kategorija
               
               
                  Teiginys
               
               
                  Teiginio vartojimo sąlygos
               
               
                  Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai
               
               
                  EMST nuomonės nuoroda
               
            
                  14 straipsnio 1 dalies a punkto teiginys apie sveikumą, kuriame nurodomas susirgimo rizikos mažinimas
               
               
                  CreaNutrition AG, Business Park, 6301 Zug, Switzerland
               
               
                  Avižų beta gliukanas
               
               
                  Avižų beta gliukanas turi įrodytą poveikį mažinti cholesterolio kiekį kraujyje. Didelis cholesterolio kiekis yra rizikos susirgti koronarine širdies liga veiksnys.
               
               
                  Vartotojui pateikiama informacija, kad teigiamas poveikis atsiranda per parą suvartojant 3 g avižų beta gliukano.
                  Šį teiginį galima naudoti maisto produktams, kurių kiekybiškai išreikštoje porcijoje yra bent 1 g avižų beta gliukano.
               
               
                   
               
               
                  Q-2008–681
               
            
   
      II PRIEDAS
      
         ATMESTI TEIGINIAI APIE SVEIKUMĄ
      
      
                  Paraiška ir atitinkamos Reglamento (EB) Nr. 1924/2006 nuostatos
               
               
                  Maistinė ar kita medžiaga, maisto produktas ar maisto produkto kategorija
               
               
                  Teiginys
               
               
                  EMST nuomonės nuoroda
               
            
                  14 straipsnio 1 dalies a punkto teiginys apie sveikumą, kuriame nurodomas susirgimo rizikos mažinimas
               
               
                  Sojų baltymai
               
               
                  Sojų baltymai turi įrodytą poveikį mažinti cholesterolio kiekį kraujyje; dėl mažesnio cholesterolio kiekio kraujyje gali sumažėti rizika susirgti (koronarine) širdies liga.
               
               
                  Q-2009–00672
               
            
                  14 straipsnio 1 dalies a punkto teiginys apie sveikumą, kuriame nurodomas susirgimo rizikos mažinimas
               
               
                  ACTIMEL® Lactobacillus casei DN-114 001 ir jogurto simbiozė
               
               
                  Raugintame pieno produkte esantys probiotikai Lactobacillus casei DN-114001 ir jogurto simbiozė mažina Clostridium difficile toksinų kiekį (neatsparių vyresnio amžiaus žmonių) žarnyne. Clostridium difficile toksinų buvimas siejamas su ūmia diarėja.
               
               
                  Q-2009–00776